stanford-oval/wikipedia huggingface dataset:
St. Louis
Koulutus

St. Louisin oppilaitostarjonta on huomattavan monipuolinen:
University of St. Louis on jesuiittojen vuonna 1818 perustama katolinen yliopisto.
Missourin yliopisto on osavaltion julkinen yliopisto, joka aloitti toimintansa 1939 Columbian kaupungissa; sen Rollan teknillisen korkeakoulun ja Kansas Cityn yliopistojen yhdistettyä voimansa kampus siirtyi St. Louisiin.
Washington University in St. Louis on yksityinen, muun muassa lääketieteen ja bioteknologian tutkimukseen panostava yliopisto. Se tekee yhteistyötä mahtavan Monsanto-konsernin kanssa.
Fontbonne University, Webster University, Lindenwood University, Maryville University, Missouri tech University, Phoenixin yliopiston St. Louisin kampus sekä Harris-Stowe State University, joka linkittyy samannimisen collegen toimintaan
Missourin baptistinen yliopisto
LCMS on luterilainen synodi, joka järjestää myös korkeakoulutusta
Kaupungissa on myös monia ammatillisia ja college-tasoisia oppilaitoksia.
Kulttuuri > Arkkitehtuuri

Kaupungissa on kaksi merkittävää katolista katedraalia. St. Louisin katolisuudella on siis merkittävä asema, vaikka kaupunki onkin luterilaisuuden tärkeimpiä tyyssijoja Yhdysvalloissa. On uusklassiseen tyyliin rakennettu Vanha katedraali, joka oli ensin St. Louisin arkkihiippakunnan piispanistuimena. Sen virallinen nimi on Basilica of St. Louis IX, King of France. Basilikan arvon Vanha katedraali sai paavi Johannes XXIII:lta vuonna 1961. Toinen merkittävä kohde on uusromaanis-bysanttilaiseen tyyliin 1900-luvun alussa rakennettu Uusi katedraali. Se on virallisesti nimeltään Cathedral Basilica of St. Louis. Sen mosaiikki on huomattava. Paavi Johannes Paavali II antoi Uudelle katedraalille pienemmän basilikan arvon vuonna 1997.
Kapteeni James B. Eads suunnitteli ja rakennutti 1874 Mississippin yli kulkevan yhdistetyn rautatie- ja maantiesillan, jonka nimeksi tuli Eads Bridge. Siltarummut tehtiin ilmatäytteisiksi. Tämän vuoksi monet työntekijät joutuivat työskentelemään fyysisen paineen alaisina – ja ulos tullessaan sairastuivat sukeltajantautia muistuttavaan sairauteen. Peräti kolmetoista työmiestä menehtyi.
Arkkitehti Louis Sullivanin suunnittelema kymmenkerroksinen Wainwright Building vuodelta 1891 toimii yhä liike- ja toimistorakennuksena. Arkkitehti Eero Saarisen suunnittelema kaari Gateway Arch, viralliselta nimeltään Jefferson National Expansion Memorial, on kaupungin keskeinen maamerkki. Grand Boulevardin varrella on monia merkittäviä rakennuksia, erityisesti teattereita. Fox-Theatre on vastikään restauroitu, sillä on bysanttilainen fasadi itämaisin koristeluin. Powell Symphony Hall on St. Louisin sinfoniaorkesterin kotiareena; orkesteri on perustettu jo vuonna 1880.
Pruitt-Igoen sodanjälkeinen asutusprojekti on tyyppiesimerkki epäonnistuneesta kaupunkisuunnittelusta. Toisen maailmansodan jälkeinen asuntopula oli huutava. World Trade Centerin tuleva suunnittelija, arkkitehti Minoru Yamasaki, laati vuonna 1951 piirustukset peräti 33:lle yksitoistakerroksiselle rakennukselle. Projekti toteutettiin, mutta sen muututtua valtavaksi slummiksi koko komeus päätettiin tuhota vuonna 1972. Hopi-intiaanien elämänviisaudesta kumpuava Godfrey Reggion dokumenttielokuva Koyaanisqatsi: Life Out of Balance vuodelta 1982 kertoo projektin tuhosta. Projektin päättymistä pidetään toisaalta yhtenä postmodernismin ajan alkuhetkistä.
Jokirannassa on kaupungin perustajan maihinnousupaikka Laclede's Landing. Siellä on runsaasti huvituksia, kuten hotelleja ja ravintoloita. Alakaupungin restaurointisuunnitelmaan kuuluu 2007 valmistuva The Bottle District, josta tulee viihdekeskus. Toisaalta saman alueen arvokkaana pidetty vanha postitalo sai väistyä pysäköintitalon tieltä.
Kulttuuri > Media

Nikola Tesla esitti yleisölle St. Louisissa ensimmäisen julkisen radiolähetyksen vuonna 1893. Nykyään kaupungissa toimii jopa kunnallinen radioasema. Lukuisat paikalliset televisioasemat ovat vähentäneet radion merkitystä. Myös valtakunnallisilla televisioyhtiöillä kuten NBC:llä ja ABC:llä on kaupungissa omat täysimittaiset toimituksensa.
Vuodesta 1878 alkaen on kaupungissa julkaistu päivittäisiä sanomalehtiä. Niistä ensimmäinen on nimeltään St. Louis Post-Dispatch, ja sen aloitti kuuluisa unkarilaissyntyinen Joseph Pulitzer. Lehti siirtyi Pulitzerin suvulta Lee Enterprises -kustannusyhtiölle vuonna 2005. Lehden linjaa pidetään liberaalina, ja se on edelleen kaupungin valtalehti. Päivittäisiä sanomalehtiä ilmestyy vähemmän kuin takavuosina. Huippuaikana vuonna 1900 kaupungissa ilmestyi viisikin paikallista sanomalehteä, näiden joukossa saksankielinen Westliche Post.
Vuonna 1904 kaupungissa pidettiin maailmannäyttely Louisiana Purchase Exposition. Se nimettiin sata vuotta aikaisemmin onnistuneen Keskilännen oston kunniaksi. Näyttely oli tavattoman laaja, ja se tuotti tiettävästi järjestäjilleen voittoa. Esillä oli 43 osavaltion ja 62 ulkomaan osastot. Yksittäisiä rakennelmia oli yli 1500, ja niitä oli yhdistämässä 120 kilometriä kävelyteitä ja katuja.lähde? Ragtimemusiikkia kuultiin ajan hengen mukaisesti. Myyntikojuissa tarjoiltiin hampurilaisia, hotdogeja, ja jäätelötötteröitä. Maailmannäyttelyllä olikin huomattava vaikutus pikaruoan ekspansioon.
Urheilu

St. Louisissa pidettiin vuonna 1904 kesäolympialaiset, historian ensimmäiset Euroopan ulkopuolella.
Tenniksen ammattilainen Jimmy Connors, yleisurheilija Jackie Joyner-Kersee ja ammattinyrkkeilijä Archie Moore ovat kotoisin St. Louisista.
Kaupungissa sijaitsee kuuluisa keilailumuseo. St. Louis emännöi Naisten kansallista koripallon lopputurnausta 2009.
St. Louisissa on järjestetty vuodesta 2013 lähtien vuosittain shakin kutsuturnaus Sinquefield Cup.
Urheilu > Tunnettuja urheiluseuroja

St. Louis Cardinals, baseball, MLB on Yhdysvaltain mahtiseuroja. Se on perustettu jo vuonna 1882 nimellä St. Louis Brown Stockings, ja sillä lasketaan olevan kymmenen maailmanmestaruutta. Seuran virallinen maskotti on punakardinaali.
St. Louis Rams, amerikkalainen jalkapallo, NFL, siirtyi Los Angelesin seudulta vuonna 1995 ja voitti lajin mestaruusottelun, Super Bowlin, vuonna 1999. Seura muutti vuonna 2016 takaisin Los Angelesiin.
St. Louis Blues, jääkiekko, NHL, perustettiin 1967 ja on voittanut kerran Stanley Cupin, vuonna 2019. Sitä ennen se oli pelannut kolmesti loppuotteluissa häviävänä osapuolena.
St. Louis Steamers, jalkapallo, MISL, alkoi toimintansa vuonna 1980. Ammattilaissarja päättyi vuonna 1988, mutta vuodesta 2000 joukkue on osallistunut uuden sarjan peleihin.
St Louis Flight, koripallo, ABA, aloitti toimintansa vasta vuonna 2004. St. Louisissa ei ole NBA-ammattilaiskoripallojoukkuetta.
Julkisuuden henkilöitä St. Louisista

Monet St. Louisin kasvatit ovat niittäneet mainetta julkisuudessa. Erityisesti kaupunki on jatkuva musiikin lähde monikulttuurisuutensa vuoksi.
Julkisuuden henkilöitä St. Louisista > Sotilaita ja poliitikkoja

Kenraali William Tecumseh Sherman oli sisällissodassa poltetun maan taktiikasta kritisoitu unionin strateginen johtaja. Niin ikään sisällissodassa mainetta luonut kenraali, republikaani Ulysses S. Grant valittiin Yhdysvaltain 18. presidentiksi.
Julkisuuden henkilöitä St. Louisista > Muusikoita

Joséphine Baker, afroamerikkalainen tanssija ja laulaja, loi uransa pääosin Euroopassa.
Chuck Berry oli maailmanlaajuisesti huomattava rock and roll -muusikko, kitaristi ja lauluntekijä. Trumpetisti Miles Davis oli jazzmusiikin alalla tunnettu nimi. Jazzmuusikko Charlie Parkerin instrumenttina oli saksofoni. Scott Joplin oli puolestaan kaikkien aikojen kuuluisin ragtimea kehittänyt muusikko.
Ike Turner oli erinomainen pianisti ja kitaristi, ja hän kehitti boogie woogieta rock and rollin suuntaan. Erityisesti hänen lahjansa tulivat esiin tuottajana. Tina Turner, Ike Turnerin puoliso, oli erityisen tuottelias rocklaulaja.
Itäisistä kaupunginosista on noussut countrymusiikin vaikuttajia kuten Uncle Tupelo ja The Bottle Rockets. Kaupunkia on alettu arvostaa myös rapin ja hip hopin aloilla sellaisten tekijöiden vuoksi kuin Nelly, Saint Lunatics, Murphy Lee, Chingy ja J-Kwon.
Julkisuuden henkilöitä St. Louisista > Kirjailijoita

T. S. Eliot, alun perin lyyrikko, sittemmin ja näytelmä- ja esseekirjailija, sai kirjallisuuden Nobel-palkinnon vuonna 1948. Eugene Field oli lastenkirjailija, joka tunnettiin kirkkaiden värien ihailijana. Tennessee Williams, joka eli vain osan lapsuuttaan St. Louisissa, tunnetaan Amerikan kirjallisuudessa eteläisestä aksentistaan. Hänellä on eräänlainen kovan onnen leima.
Julkisuuden henkilöitä St. Louisista > Elokuvatähtiä

Judy Garland oli lapsitähti sekä myöhemmin Hollywoodin musikaaleissa lauluosissa. Betty Grable, laulutaitoinen näyttelijä, aloitti uransa jo 13-vuotiaana ja esiintyi Toisen maailmansodan aikana viihdytysjoukoissa. Hän esiintyi myös vähäpukeisissa osissa. Virginia Mayo, vaudevilletähti ja elokuvanäyttelijä, toimi myös televisiossa yhdessä Danny Kayen kanssa sekä teki musikaaleja. Koomisista rooleistaan tunnettu Shelley Winters voitti sivuosaoscarit vuosina 1960 ja 1966.
Kevin Kline palkittiin 1988 parhaasta sivuosasta Monty Python-henkisessä elokuvassa Kala nimeltä Wanda (A Fish called Wanda). Annie Wersching esittää FBI-agenttia tunnetussa Golden Globe ja Emmy palkitussa toiminta- ja draamasarjassa 24.
Evan Peters voitti Golden Globen vuonna 2022 näyteltyään Jeffrey Dahmeria sarjassa Dahmer.
Ystävyyskaupunkeja

Ystävyyskaupungeilla voi olla merkitystä kriisitilanteissa, mutta jatkuvampaa merkitystä niillä on kulttuurivaihdossa. St. Louisilla on virallisesti yksitoista ystävyyskaupunkia (Sister Cities International):
Bologna Italiassa
Bogor Indonesiassa
Galway Irlannissa
Georgetown Guyanassa
Lyon Ranskassa
Nanjing Kiinassa
Saint-Louis Senegalissa
Samara Venäjällä
Stuttgart Saksassa
Suwa Japanissa
Szczecin Puolassa
Aiheesta muualla

Wikimedia Commonsissa on kuvia tai muita tiedostoja aiheesta .
Kaupungin viralliset verkkosivut
Kaupungin viralliset matkailusivut
Matkaopas aiheesta St. Louis Wikivoyagessa (englanniksi)
Kaupunki perustettiin Missourijoen suulle ja Missisippijoen varrelle.
Stereokuva maailmannäyttelyn sotaosastosta
St. Louisin maisemia Gateway Archista katsottuna
St. Louisin kaupunki ja metropolialueeseen kuuluvat piirikunnat
St. Louis, Missouri Botanical Garden, USA
Wainwright Buildingia pidetään jopa maailman ensimmäisenä pilvenpiirtäjänä
Eero Saarisen suunnittelema 192-metrinen Gateway Arch.
Busch Stadion on St. Louis Cardinals MLB-joukkueen kotikenttä
Kenraali William Tecumseh Sherman
Joséphine Baker vauhdissa
Farmasia

Hygieian malja ja vihreä risti ovat laajasti käytettyjä farmasian tunnuksia.
Farmasia (m.kreik.  φάρμακον, lääke; myrkky) on soveltava tieteenala ja ammattiala, joka tutkii lääkeaineita, lääkevalmisteita ja niiden valmistusta. Tarkemmin farmasian tehtäväkenttään voidaan lukea esimerkiksi lääkeainemolekyylien kemiallisten ominaisuuksien ja niiden synteesin tutkiminen, lääkeaineiden vaikutusmekanismien tutkiminen, lääkeaineiden analytiikka sekä etenkin aiemmin historiassa myös lääkinnällistä arvoa omaavien kasvien tunteminen ja tutkiminen. Lääkeaineita koskevan tieteellisen tutkimuksen lisäksi farmasialla voidaan viitata ammatilliseen toimintaan. Farmasian alan ammattilaisten tehtäviin kuuluu esimerkiksi lääkkeiden jakelu potilaille, lääkkeiden oikeaoppisen käytön neuvonta ja lääkevalmisteiden valmistaminen.
Ihmiskunta on kautta historian harjoittanut farmaseuttisia taitoja, eli pyrkinyt löytämään ja tutkimaan tauteja lievittäviä luonnonaineita ja pyrkinyt jalostamaan niistä käyttökelpoisia lääkevalmisteita. Farmasia itsenäisenä tieteenalana on kuitenkin huomattavasti tuoreempi ilmiö. Antiikin aikana lääkärit valmistivat usein itse määräämänsä lääkkeet eikä itsenäistä lääketieteestä erillistä farmaseuttista tieteenalaa vielä esiintynyt. Lääkehoito ja lääkkeiden valmistus eriytyivät ensin islamilaisen kulttuurin piirissä 700-luvulla ja myöhemmin keskiajalla arabialaisten vaikutteiden myötä myös Euroopassa.
Perinteisesti apteekkien ja farmaseuttisten ammattilaisten keskeinen tehtävä on ollut lääkevalmistus. Nykyaikana lääkkeiden valmistuksen teollistuminen on vaikuttanut farmasian alan ammattilaisten työnkuvaan, ja esimerkiksi apteekkien työ yhä enenevissä määrin keskittyy lääkkeiden valmistuksen sijasta lääkkeiden toimittamiseen ja potilaille annettavaan lääkeneuvontaan.
Suuressa osassa maailmaa farmaseuttisten työtehtävien harjoittaminen on luvanvaraista ja edellyttää farmaseuttista yliopistokoulutusta. Suomessa farmasian alan perustutkintoja ovat alempi korkeakoulututkinto farmaseutti ja ylempi korkeakoulututkinto proviisori. Farmasian alan tieteellinen jatkotutkinto on farmasian tohtori. Farmaseuttista koulutusta Suomessa tarjoavat Helsingin yliopisto, Itä-Suomen yliopisto ja Åbo Akademi.
Apteekki on perinteinen farmasian alan työpaikka. Farmasian alan työpaikkoja on myös sairaala-apteekeissa, teollisuudessa, tutkimuksessa ja hallinnossa. Farmaseuttiset ammattilaiset ovat terveydenhuollon laillistettuja ammattihenkilöitä, joiden ammattioikeudet myöntää Suomessa Valvira.
Farmasian historia

Ihmiskunta on koko olemassaolonsa ajan pyrkinyt lievittämään tautien aiheuttamaa kärsimystä. Mikäli farmasia ymmärretään lääkkeinä käytettävien valmisteiden tutkimiseksi ja valmistustaidoksi, on farmaseuttista toimintaa esiintynyt koko ihmiskunnan historian ajan. Apteekkien synty sekä farmaseuttisen tieteenalan erkaantuminen lääketieteestä riippumattomaksi tieteenalaksi tapahtuivat kuitenkin huomattavasti myöhemmin.
Farmasian historia > Esihistoria

Vaikka esihistoriassa usein käsitykset sairauksista ja niiden parantamisesta ovat nivoutuneet tiiviisti uskontoon ja mytologiaan, on sairauksia jo hyvin varhain myös pyritty lievittämään luonnonlääkinnän avulla. Ensimmäiset lääkkeet ovat olleet enimmäkseen suoraan luonnosta saatavia kasveja. Jo varhain on tunnettu esimerkiksi oopiumiunikon, kiinapuiden, strykniinipuun, kokapensaiden ja oksetusjuuren lääkinnällinen vaikutus.
Farmasian historia > Antiikki

Vanhimmat tiedot kehittyneestä lääkkeiden käytöstä ovat peräisin muinaisesta Egyptistä. Merkittävin varhaisista farmaseuttista tietoa sisältävistä dokumenteista lienee Egyptistä peräisin oleva ns. papyrys Eber joka sisältää maininnan noin 700 eri rohdosvalmisteesta. Osa valmisteista tunnetaan nykyään tehottomiksi, ja lääkkeiden käyttö oli uskonnon ja magian sävyttämää. Kuitenkin myös farmakologisesti aktiivisia aineita sisältäneitä rohdossekoituksia tunnettiin. Egyptistä lääkevalmistustaito on levinnyt Kreikkaan, Babyloniaan, Assyriaan ja Intiaan. Myös antiikin ajan Intiassa ja Kiinassa kehittyi omaa itsenäistä lääkevalmistustraditiota.
Antiikin Kreikassa lääkkeitä alettiin tutkia ensi kertaa systemaattisesti ja erillään maagisista uskomuksista. Tunnetuin kreikkalainen lääkäri oli Hippokrates. Vaikka Hippokrateen suurin vaikutus liittyy lääketieteeseen, oli hänellä vaikutuksensa myös lääkevalmistustaitoon. Hippokrateen aloittama koulukunta noudatti niin sanottua humoraalioppia, eli pyrki lääkevalmisteilla palauttamaan kehon nesteiden häiriintyneen tasapainon. Myöhemmin hellenismin aikana kreikkalainen lääkevalmistustaito muovautui edelleen uuteen muotoon. Tuolloin helleenisen lääketieteen eri koulukunnat vaikuttivat lääkevalmisteiden käyttö- ja valmistustapoihin. Erityisesti empiirisen koulukunnan piirissä kehitettiin koostumukseltaan hyvinkin monimutkaisia lääkevalmisteita, joista tunnetuin lienee teriakki.
Farmasian historia > Keskiaika

Ajatus lääkärin ja apteekkarin ammattien erottamisesta ja apteekkilaitoksen perustamisesta syntyi keskiajalla aluksi islamilaisessa kulttuuripiiirissä. Ensimmäinen apteekki perustettiin Bagdadiin vuonna 760. Apteekit levisivät arabimaailmasta pian Eurooppaan. Ensimmäiset eurooppalaiset lait apteekkarin ja lääkärin ammatin erillisyydestä laadittiin 1100 -luvulla Ranskassa ja apteekkilaitos yleistyi edelleen vuoden 1240 jälkeen, kun Pyhässä saksalais-roomalaisessa keisarikunnassa säädettiin ensimmäiset vastaavat lait.
Vaikka apteekkilaitos saavutti keskiajalla vahvan ja lailla säädetyn aseman, ei itsenäistä farmaseuttista tieteenalaa vielä syntynyt. Lääkevalmistusoppi keskiajalla oli varsin sidottu antiikista perittyihin oppijärjestelmiin. Lääkintätaitoa harjoitettiin pitkälti antiikin koulukuntien mukaisilla tavoilla ja teoria lääkevaikutuksista perustui Hippokrateen ja Galenoksen opetuksiin.
Farmasian historia > Uusi aika

Keskiajan jälkeen usko antiikin opillisiin auktoriteetteihin heikkeni, ja myös lääketieteen klassisia koulukuntia alettiin arvioida kriittisesti. Lääkeopin uudistumiseen vaikutti 1500-luvulla esimerkiksi Paracelsus, joka hylkäsi Galenoksen luoman opin lääkevaikutuksista. Myös lääkeaineiden ja -kasvien valikoima Euroopassa laajeni, kun Euroopan ja Aasian välille aukesi uusia kauppareittejä. Myös Amerikkojen mantereelta alettiin tuoda eurooppalaisille ennastaan vieraita lääkekasveja.
Apteekkilaitos saavutti uudella ajalla yhä vakiintuneemman ja tunnustetumman aseman. 1600-luvulta alkaen perustettiin esimerkiksi ensimmäiset apteekkareiden ammattikillat.
Farmasian historia > 1800-luku

Keskiajalta asti apteekkarin ammattitaito oli siirtynyt eteenpäin mestari-kisälli järjestelmän kautta, eikä itsenäistä farmaseuttista tieteenalaa vielä esiintynyt. 1800-luvulta alkaen farmasiaa alettiin kuitenkin pitää omana tieteenalanaan, ja farmaseuttisia oppilaitoksia alettiin perustaa enenevissä määrin. Ensimmäinen farmasian tiedekunta perustettiin Yhdysvalloissa Philadelphiassa vuonna 1821. Tämän jälkeen uusia tiedekuntia avattiin nopealla tahdilla myös muualle Yhdysvaltoihin, Iso-Britanniaan ja Manner-Eurooppaan. Myös ensimmäiset farmasian alan tieteelliset ja ammatilliset seurat perustettiin 1800-luvulla, näistä ensimmäisena 1841 perustettu brittiläinen The Pharmaceutical Society.
Farmasian historia > Nykyaika

Lääketeollisuuden kasvu on mullistanut farmasian alaa etenkin 2. maailmansodan jälkeisenä aikana. Keskiajalta alkaen lääkevalmisteet olivat lähinnä apteekkien valmistamia, ja apteekkien tärkein tehtävä oli pitkään lääkevalmisteiden valmistus. Lääkkeiden teollisen tuotannon myötä apteekkien vastuu lääkkeiden valmistamisesta on nykyaikana jäänyt taka-alalle. Apteekkien rooli liittyykin enenevissä määrin lääkkeiden jakeluun ja lääkeneuvonnan antamiseen, kun taas lääketeollisuus vastaa lääkevalmisteiden tuottamisesta ja uusien lääkkeiden kehittämisestä.
Farmaseuttisia oppialoja

Farmasia on soveltava tieteenala, joka tutkii lääkeaineita ja niiden valmistusta useista eri näkökulmista. Farmaseuttisia oppialoja ovat esimerkiksi farmaseuttinen kemia, farmaseuttinen biologia, farmasian teknologia, biofarmasia, sosiaalifarmasia ja kliininen farmasia. Farmasian lähialoja ovat kemian ja biologian lisäksi esimerkiksi lääketieteen alaan kuuluva farmakologia sekä myrkkyjen vaikutuksia tutkiva toksikologia.
Farmaseuttisia oppialoja > Biofarmasia

Biofarmasia tutkii lääkeaineen fysikaalis-kemiallisten ominaisuuksien sekä lääkemuodon, valmistustekniikan ja valmistuksessa käytettävien apuaineiden merkitystä lääkehoidon vasteeseen. Biofarmasiassa yhdistyy piirteitä fysikaalis-kemiallisista tieteistä, farmakokinetiikasta sekä biotieteisiin kuuluvista fysiologiasta ja farmakologiasta. Tämän lisäksi biofarmasialla on kiinteä yhteys kliiniseen farmasiaan.
Farmaseuttisia oppialoja > Farmaseuttinen biologia

Farmaseuttinen biologia tutkii biogeenisiä eli elollisista olennoista peräisin olevia lääke- ja apuaineita. Sen lähitieteitä on etenkin biologia, jota farmaseuttisessa biologiassa hyödynnetään lääkkeiden tuotamisessa, kehittämisessä, standardisoinnissa ja käytössä. Farmaseuttisen biologian oppialoja ovat esimerkiksi farmakognosia, joka soveltaa kasvitieteen käyttöä farmaseuttisiin tarkoituksiin sekä farmaseuttinen mikrobiologia, joka yhdistelee kemiaa, bioteknologiaa, geeniteknologiaa, farmakologiaa ja toksikologiaa luonnonaineiden tutkimuksessa.
Farmaseuttisia oppialoja > Farmaseuttinen kemia

Farmaseuttinen kemia tutkii ja opettaa lääkeaineiden syntetiikkaa, analytiikkaa ja suunnittelua sekä lääkevaikutusten kemiallista perustaa. Oppiala sisältää esimerkiksi lääkeaineiden synteettisen valmistuksen, niiden fysikaalisten ja kemiallisten ominaisuuksien tuntemisen sekä analyysimenetelmien tuntemisen. Farmaseuttinen kemia on tärkeää paitsi lääkkeiden synteettisen valmistuksen kannalta, myös lääkeaineiden analyysimenetelmien kannalta.
Farmaseuttisia oppialoja > Sosiaalifarmasia

Sosiaalifarmasia tutkii lääkehoitojen ja yhteiskunnan välistä suhdetta. Se voi lähestyä tutkimuskysymyksiään esimerkiksi sosiologian, taloustieteiden tai käyttäytymistieteiden näkökulmista. Sosiaalifarmasia voi tutkia esimerkiksi yhteiskunnan lääkehuollon rakenteita ja toimintoja tai niitä tekijöitä, jotka vaikuttavat lääkkeiden käyttöön yksilö- tai yhteisötasolla.
Farmaseuttisia oppialoja > Kliininen farmasia

Kliininen farmasia on farmaseuttinen tutkimus- ja ammattiala, joka pyrkii edistämään potilaiden tehokasta, turvallista ja taloudellista lääkkeiden käyttötapaa. Kliininen farmasia käsittää esimerkiksi kuluttajille suunnatun lääkeinformaation tuottamisen, lääkitysturvallisuutta kehittävät toimenpiteet, yksittäisten potilaiden lääkehoitojen arvioinnit ja sairaaloissa tehtävän osastofarmasian.
Farmaseuttisia oppialoja > Farmasian teknologia

Farmasian teknologia tutkii lääkevalmisteita ja lääkkeiden valmistusprosesseja. Erityisesti farmasian teknologia pyrkii ymmärtämään molekyyli- ja kolloiditasolta lähtien niitä tekijöitä ja ilmiöitä, jotka määräävät fysikaalisilta ja kemiallisilta ominaisuuksiltaan erilaisten lääke- ja apuaineiden sekä niistä valmistettujen lääkekoostumusten prosessoitavuutta, säilymistä ja käyttäytymistä elimistössä. Lisäksi farmasian teknologiaan kuuluvat lääkkeissä käytettävien lääke- ja apuaineiden sekä pakkausmateriaalien välisiä vuorovaikutuksia koskeva tutkimus.
Farmaseuttisia oppialoja > Teollisuusfarmasia

Teollisuusfarmasia on tieteenala, joka keskittyy teollisesti tuotettavan lääkevalmisteen tutkimiseen ja tuotekehitykseen. Keskeisiä kysymyksiä teollisuusfarmasiassa ovat lääkekoostumuksen kehittäminen, tuotantoon soveltaminen, lääkkeiden teollinen valmistaminen ja lääkkeiden valmistamiseen liittyvät laatujärjestelmät sekä lääkerekisteröinti.
Farmaseuttisia oppialoja > Farmakologia

Farmakologia tutkii, kuinka lääkeaineet vaikuttavat ja mitä seikkoja on otettava huomioon lääkkeitä käytettäessä. Laajassa mielessä minkä tahansa aineen vaikutukset elimistöön ovat farmakologian ja toksikologian tutkimusalaa. Farmakologian pääalueet ovat farmakodynamiikka ja farmakokinetiikka. Farmakodynamiikka selvittää lääkeaineen vaikutuksia eri tasoilla: elimistöön, elimiin, soluihin ja viime kädessä molekyyleihin. Farmakokinetiikka käsittelee lääkeaineiden vaiheita elimistössä.
Farmaseuttisia oppialoja > Toksikologia

Toksikologia on keskeinen ala uusien lääkkeiden kehitystoiminnassa. Kaikki uudet lääkeaineet joutuvat käymään läpi perusteellisen toksisuustutkimusten patteriston, ennen kuin niitä voidaan testata ihmisille.